Fristet med frokost for OL
Lørdag morgen arrangerte tilhengerne av OL i Oslo 2022 gratis frokost på Karl Johan. Arrangementet var kalt frokost med gull-klubben, og skulle rekke til 5000 mennesker. Blant de oppmøtte som støttet saken var tidligere fotballtrener og fotballproff, Jan Åge Fjørtoft. - Jeg støtter OL i Oslo fordi jeg vet hvor viktig det er for nasjonen å bli inspirert. Det er viktig for oss å engasjere oss i noe annet enn størrelsen på handlingsregelen. Økonomien er bare én del av det, sier Fjørtoft. Gråter når vi vinner Selv var han tilskuer under OL i London i fjor, og mener det arrangementet var fra for engelskmennene. - Men mitt største OL-minne må være OL i Lillehammer i 94, da Espen Bredesen vant gull. Jeg husker godt hva det gjorde med nordmenn som enten var der eller fulgte med på TV. Så patriot er jeg at jeg får tårer i øynene når nordmenn vinner, sier Fjørtoft og legger til: - Det er bare synd jeg bor i Akershus og ikke kan stemme. Oslo-ordfører Fabian Stang (Høyre) var ikke uventet på plass for å promotere idrettsfesten. Han fikk motstand fra leder i Rødt, Bjørnar Moxnes, som hadde invitert Fattighuset med på frokosten. - Vi skal konfrontere OL-folka med hvorfor de vil brenne av 30 millarder kroner på et OL når vi har så mye fattigdom i Oslo. Er det riktig bruk av pengene? Spør Moxnes og understreker: - Men det er fint å få en gratis frokost, for det trenger de. - Hva sier du til argumentet om at OL vil løfte Oslo og tilbud som kollektivtrafikken? - Det er veldig rart å bruke infrastrukturopprustning som argument for OL, når 17 av 23 milliarder går til planlegging, gjennomføring og VIP-arrangementer, mens 3,3 milliarder går til idrettsanlegg. Det er en minimal del som går til idretten, og masse penger går bort på å arrangere 16 dagers fest. Det blir morsomt, men vi synes ikke at moroa står i forhold til regninga. dette er penger vi trenger til breddeidretten landet rundt og andre viktige velferdstilbud, sier Moxnes. Stang er av en annen oppfatning. - Jeg er mest opptatt av den inspirasjonen OL gir i forhold til generasjoner av barn og unge, som gjennom det starter med idrett selv. Jeg har vært ærlig på at selve folkefesten er underordnet, det at vi får idrettsanlegg som barn og unge kan bruke og blir inspirert til å bruke er det som teller, sier ordføreren. - Trenger vi OL for å få det til i Oslo? - Ja, all erfaring viser at når vi snakker om at disse pengene kan vi bruke der og da, det blir det veldig lite av, men når vi har et arrangement hvor vi har en deadline hvor ting må være ferdig, får vi gjort mye mer enn når vi snakker om å gjøre det på vanlig måte, sier han. Tidligere OL-deltaker Anette Bøe var også til stede under frokosten. - Det gir oss en unikmulighet, og jeg synes det er litt dårlig at vi skal måle det i sykehus og veier, for om vi ikke arrangerer det tror jeg ikke det blir noe bedre den veien uansett. Det er en annen greie. Jeg har vært med på tre OL og jeg vet hvor stort det er. Og Oslo og hele Østlandet trenger en oppgradering av idrettshaller og anlegg. - Trenger vi OL for å få til det? Doping og øldrikking - Det kan hende det gir et spark bak og gir oss muligheten til å oppgradere anlegg som Jordal, som ble bygget til forrige OL i Oslo, i 1952. Jeg tror det vil gi nytte for hele Norge å ha et nytt vinter-OL. Vi var veldig gode til å arrangere på Lillehammer, så jeg tror Norge er den beste kandidaten. Vi har all verdens mulighet til å vise frem hovedstaden vår, sier hun. Bøes eget favoritt-OL-minne innebærer både medalje og dopingkontroll: - Det må være OL i 1980 i Lake Placid. Da ble vi nummer tre på stafetten, og det var stort. På den tiden var det lov å drikke øl for å feire, men jeg ble tatt ut på dopingkontroll. Jeg tenkte jeg skulle fort tilbake til feiringen av bronsen, men jeg mistet glasset i gulvet og ble sittende på dopingkontrollen hele kvelden. Det var den OL-medaljen. Festen røyk. All champagnene var drukket opp da jeg kom. Om det blir anledning til OL-fest og tisseprøver i Oslo i 2022 gjenstår ennå å se. Parallelt med stortingsvalget kjøres folkeavstemming om Oslo skal være kandidat til å arrangere OL.
Rundstykker, baguetter og boller skulle friste Oslo-borgerne til å stemme for OL i hovedstaden i 2022.